KOMMISSIONENS AFGØRELSE af 2. april 1997 om afslutning af antidumpingproceduren vedrørende importen af kuglelejer med største udvendige diameter på 30 mm med oprindelse i Japan (97/287/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), ændret ved forordning (EF) nr. 2331/96 (2), særlig artikel 9, artikel 11, stk. 2, 3 og 7,

efter høring af Det Rådgivende Udvalg, og

ud fra følgende betragtninger:

A. PROCEDURE

(1) I juli 1984 indførte Rådet ved forordning (EØF) nr. 2089/84 (3) en endelig antidumpingtold på importen af kuglelejer med største udvendige diameter på 30 mm (i det følgende benævnt »kuglelejer«), med oprindelse i Japan og Singapore. I 1988 indledte Kommissionen ved en meddelelse af 18. juni 1988 en fornyet undersøgelse af gældende foranstaltninger vedrørende importen fra Japan (4), og på grundlag heraf ændrede Rådet gældende antidumpingtold ved forordning (EØF) nr. 2685/90 (5).

(2) Den 1. oktober 1994 indgav FEBMA (Federation of European Bearing Manufacturers' Associations) på vegne af producenter i Fællesskabet, som angiveligt repræsenterede en betydelig del af den samlede produktion i Fællesskabet af kuglelejer, en anmodning om fornyet undersøgelse af de antidumpingforanstaltninger, som indførtes ved forordning (EØF) nr. 2685/90.

(3) I anmodningen blev det gjort gældende, at gældende antidumpingforanstaltninger ikke er, eller ikke længere er, tilstrækkelige til at modvirke den dumpingimport, som forvolder skade, idet dumpingimportens omfang og den deraf følgende skade angiveligt er tiltaget.

(4) I betragtning af, at der forelå tilstrækkelige beviser til at begrunde indledningen af en fornyet undersøgelse i henhold til artikel 11, stk. 3, i Rådets forordning (EF) nr. 3283/94 af 22. december 1994 om beskyttelse mod dumpingimport fra lande, der ikke er medlemmer af Det Europæiske Fællesskab (6), offentliggjorde Kommissionen den 23. marts 1995 (7) en meddelelse om indledning af en fornyet undersøgelse af antidumpingforanstaltningerne vedrørende importen af kuglelejer med oprindelse i Japan.

(5) Kommissionen underrettede officielt de EF-producenter, importører og japanske producenter, som den vidste var berørt af proceduren, samt repræsentanterne for Japan om indledningen af undersøgelsen, og den gav de berørte parter lejlighed til at tilkendegive deres synspunkter skriftligt og til at anmode om at blive hørt.

(6) Kommissionen indhentede og efterprøvede alle oplysninger, som den anså for nødvendige for at træffe afgørelse i sagen.

(7) Undersøgelsen i forbindelse med den foreliggende procedure omfattede perioden 1. januar - 31. december 1994. Undersøgelsen af udviklingstendenserne for de faktorer, der lå til grund for at fastslå, om der påførtes den pågældende erhvervsgren i Fællesskabet skade som følge af den af undersøgelsen omfattede import, omfattede perioden 1. januar 1991 - 31. december 1994.

(8) Med henblik på undersøgelsen af den forvoldte skade benyttedes for at sikre sammenligneligheden af de data, der indhentedes for den i betragtning 7 anførte periode, oplysninger omfattende Fællesskabet bestående af femten medlemmer, også for perioden forud for udvidelsen af Fællesskabet med Sverige, Finland og Østrig.

(9) Undersøgelsen kunne ikke afsluttes inden for den normale frist på grund af de komplicerede forhold, der kendetegnede behandlingen af de aspekter af proceduren, der vedrørte spørgsmålet om den forvoldte skade og årsagssammenhængen, hvilket hovedsagelig skyldtes det store antal forskellige typer af den vare, der er omfattet af undersøgelsen.

(10) EF-erhvervsgrenen, på hvis vegne anmodningen om en fornyet undersøgelse er indgivet, består af følgende producenter:

- SKF France S.A. (Frankrig)

- SKF Industrie SpA (Italien)

- ROL Rolamentos Portugueses SARL (Portugal)

- GRW Gebr. Reinfurt GmbH & Co. KG (Tyskland), og

- INA Kugellager Schaeffler KG (Tyskland).

(11) I undersøgelsesperioden eksporterede følgende selskaber kuglelejer fra Japan til Fællesskabet og samarbejdede med Kommissionen om gennemførelse af den fornyede undersøgelse:

- Sapporo Precision Ltd

- NTN Corporation Ltd

- Nankai Seiko Co. Ltd

- Nachi-Fujikoshi Corp

- Koyo Seiko Co. Ltd

- NSK Ltd

- Inoue Jikuuke Kogyo Ltd

- Izumoto Seiko Co. Ltd

- Tottori Yamakei Bearing Seisakusho Ltd

- Nakai Bearings Co. Ltd

- Fujino Iron Works Ltd

- NSK Mirco Precision Ltd.

(12) Den uafhængige importør, I.S.O. Import Standard Office (Frankrig), samarbejdede med Kommissionen om gennemførelse af undersøgelsen.

(13) Endvidere fremsatte et stort antal endelige brugere bemærkninger, som blev taget i betragtning i det omfang, der blev fremlagt tilfredsstillende dokumentation herfor.

B. DEN PÅGÆLDENDE VARE OG SAMME VARE

(14) De varer, der er omfattet af proceduren, er enradede sporkuglelejer (med dybe løbebaner), med største udvendige diameter på 30 mm, henhørende under KN-kode 8482 10 10. Kuglelejer anvendes hovedsagelig som halvfabrikata ved samling af forbrugsgoder og kapitalgoder eller som reservedele.

(15) I Japan og i Fællesskabet sælges kuglelejer hovedsagelig til to kategorier af kunder, nemlig industrielle brugere og forhandlere.

(16) Det konstateredes, at kuglelejer, der fremstilles i Japan, og som sælges på det japanske hjemmemarked og til eksport til Fællesskabet, og kuglelejer, der fremstilles af producenterne i Fællesskabet, er identiske i henseende til fysiske egenskaber og anvendelsesformål. De ansås derfor for at være samme vare i overensstemmelse med artikel 1, stk. 4, i forordning (EF) nr. 384/96.

C. ERHVERVSGREN I FÆLLESSKABET

(17) Som det var tilfældet i forordning (EØF) nr. 2685/90 (jf. betragtning 32), anses de japanske selskaber, der udøver produktionsvirksomhed i Fællesskabet, ikke for at være en del af den pågældende erhvervsgren i Fællesskabet, jf. definitionen i artikel 4, stk. 1, litra a), i forordning (EF) nr. 384/96. Denne fremgangsmåde ansås for berettiget, fordi disse selskaber er forretningsmæssigt forbundet med de japanske eksportører af den pågældende vare. Selskaberne sælger hele deres produktion til salgsdatterselskaberne i Fællesskabet, som er forbundet med de japanske eksportører, og som også sælger importerede kuglelejer med oprindelse i Japan. Under disse omstændigheder må produktionsselskaberne i Fællesskabet formodes at opnå fordele af en eventuel illoyal handelspraksis. Nævnte producenter ansås følgelig ikke for at optræde som normale EF-producenter, men snarere som en supplerende forsyningskilde for eksportører, der angiveligt praktiserede dumping.

(18) En af de EF-producenter, der er nævnt i betragtning 10, besvarede ikke Kommissionens spørgeskema inden for den af Kommissionen fastsatte frist. I betragtning af den manglende samarbejdsvilje fra det pågældende selskabs side blev det ikke medregnet til EF-erhvervsgrenen, som fastlagt i klagen, og indgik dermed ikke i Kommissionens fastlæggelse af den forvoldte skade som led i den foreliggende undersøgelse. I den resterende del af denne undersøgelse forstås ved erhvervsgren i Fællesskabet de samarbejdsvillige EF-producenter, der støttede klagen, og hvis samlede produktion af kuglelejer udgør en betydelig del af den samlede produktion i Fællesskabet, jf. definitionen i artikel 4, stk. 1, i forordning (EF) nr. 384/96.

D. SKADE

Forbrug

(19) Mellem 1991 og 1994 steg forbruget af kuglelejer i Fællesskabet fra ca. 390 mio. stk. til ca. 536 mio. stk., dvs. en stigning på ca. 38 %. Denne udvidelse af markedet er en følge af de generelle konjunktursvingninger på markedet for kuglelejer, idet dette marked svinger i takt med brugervirksomhedernes generelle økonomiske aktivitet.

Importens omfang og markedsandel

(20) Mellem 1991 og undersøgelsesperioden faldt importen af kuglelejer med oprindelse i Japan fra 808 tons til 618 tons, dvs. med 23,5 %. Salget i Fællesskabet af kuglelejer med oprindelse i Japan faldt fra 19,6 mio. stk. til 18,7 mio. stk., altså en nedgang på 4,5 % i samme periode.

(21) I overensstemmelse med denne nedgang og i modstrid med EF-erhvervsgrenens påstande, er markedsandelen for den pågældende import faldet støt siden 1991. Den faldt således fra. 5,1 % i 1991 til 3,5 % i 1994.

Importpriser

(22) De priser, hvortil visse typer af den pågældende vare solgtes af et repræsentativt udsnit af de japanske producenter, som havde meddelt oplysninger om salgspriser, sammenlignedes med EF-producenternes priser for identiske typer for hver kundekategori i fire medlemsstater (Tyskland, Det Forenede Kongerige, Frankrig og Italien). I betragtning af disse markeders samlede størrelse og i overensstemmelse med tidligere undersøgelser vedrørende kuglelejer, ansås disse markeder for at være repræsentative for situationen i hele Fællesskabet. På grundlag af denne analyse konstateredes det, at der for importen fra Japan er tale om underbud i et vist omfang, således som det også fremgik af forordning (EØF) nr. 2685/90 (jf. betragtning 35 og 36). Det ansås imidlertid ikke for rimeligt at drage nogen konklusioner af denne analyse, fordi de involverede japanske selskaber kun sælger et begrænset antal typer, som er identiske eller direkte sammenlignelige med de af EF-producenterne fremstillede typer og sælges i tilstrækkelige mængder til at sikre en meningsfyldt sammenligning med EF-producenter. Under disse omstændigheder er der, som det ligeledes var tilfældet med forordning (EØF) nr. 2685/90, ikke fastsat nogen individuelle prisunderbudsmargener for hvert af de involverede selskaber.

EF-erhvervsgrenens situation

Salg og markedsandel

(23) Salget af kuglelejer fremstillet i Fællesskabet af EF-erhvervsgrenen steg fra 81,6 mio. stk. i 1991 til 103,1 mio. stk. i undersøgelsesperioden, dvs. med 26,2 %. EF-erhvervsgrenens dertil svarende markedsandel faldt i samme periode fra 21,1 % til 19,2 %.

Priser

(24) EF-erhvervsgrenen har gjort gældende, at de japanske eksportørers prisunderbud eller lavere tilbudspriser har presset priserne på EF-markedet nedad og tvunget producenterne af kuglelejer i Fællesskabet til at følge den nedadgående prisbevægelse for at opretholde deres markedsandel, men med store finansielle omkostninger. Ifølge EF-erhvervsgrenen har nævnte underbud hindret den i at opnå prisforhøjelser i 1994, som var en opgangsperiode efter en periode med lavkonjunktur.

(25) Spørgsmålet om prisudviklingen i Fællesskabet mellem 1991 og udgangen af undersøgelsesperioden (1994) for så vidt angår kuglelejer, som solgtes af EF-producenterne, undersøgtes nærmere for hver kundekategori i Tyskland, Det Forenede Kongerige, Frankrig og Italien for typer, for hvilke omsætningen udgjorde 50 % af deres samlede omsætning i Fællesskabet. Det konstateredes på dette grundlag, at priserne mellem 1991 og 1994 i gennemsnit faldt (salg til alle kundekategorier) med 3,9 %. Mellem 1993 og 1994 steg priserne imidlertid med 1,4 %. Opgjort pr. kundekategori for salg til store industrielle producenter, som tegner sig for den største del af EF-producenternes omsætning, var der mellem 1991 og 1994 tale om en nedgang på 4,2 % og priserne steg mellem 1993 og 1994 med 1,7 %. Hvad angår salg til forhandlere registreredes der et prisfald på 3,1 % mellem 1991 og 1994 og på 0,4 % mellem 1993 og 1994.

(26) I betragtning af, at EF-erhvervsgrenens salg steg målt i mængde, hvorved produktionsomkostningerne mindskedes, begunstigede de forholdsvis stabile priser EF-erhvervsgrenen. Under alle omstændigheder anses de meget begrænsede prisunderbud ikke for at have medvirket til i væsentlig grad at presse EF-erhvervsgrenens priser nedad. Til støtte for denne konklusion fastslog Kommissionen, at den vejede gennemsnitspris for kuglelejer af japansk oprindelse, som solgtes i Fællesskabet, steg betydeligt i den periode, der er omfattet af undersøgelsen af spørgsmålet om den forvoldte skade.

Rentabilitet

(27) Ifølge EF-erhvervsgrenen havde prisunderbuddet og den deraf følgende prisudvikling en betydelig indvirkning på dens finansielle resultater. Det fremgår imidlertid af en analyse af de data, der er fremlagt af EF-producenterne i forbindelse med den foreliggende fornyede undersøgelse, at rentabiliteten for så vidt angår specielt den af undersøgelsen omfattede vare efter hensyntagen til alle ekstraordinære indtægts- eller omkostningsposter, tværtimod øgedes fra en fortjeneste på 1 % i 1991 til en fortjeneste på 13 % i 1994, med en betydelig fremgang i 1994.

Produktion, kapacitet og kapacitetsudnyttelse

(28) Mellem 1991 og 1994 øgedes EF-erhvervsgrenens produktion fra 93 mio. stk. til 135 mio. stk., dvs. med 45 %. I samme periode øgede EF-erhvervsgrenen produktionskapacitet udtrykt i tons med 0,5 % og kapacitetsudnyttelsen, ligeledes udtrykt i tons, steg fra 74,9 % til 85,8 %.

Beskæftigelse

(29) Mellem 1991 og undersøgelsesperioden faldt beskæftigelsen i EF-erhvervsgrenen fra 1 418 til 1 177, dvs. med 17 %. Det skal bemærkes, at det som led i undersøgelsen konstateredes, at de fleste EF-producenter i løbet af den betragtede periode havde udfoldet betydelige omstruktureringsbestræbelser for at øge produktiviteten i almindelighed. I overensstemmelse med offentlige udtalelser fra større EF-producenter må denne omstrukturering endvidere anses for at have været nødvendig for at overvinde strukturelle mangler og øge produktiviteten på lang sigt. Sammenlignes udviklingen i kapacitet, kapacitetsudnyttelse og produktion, fremgår det, at dette lykkedes - et forhold, som afspejles i den forbedrede rentabilitet.

Konklusion vedrørende skade

(30) En analyse af ovennævnte faktorer viser, at der for så vidt angår EF-erhvervsgrenens rentabilitet, produktion, kapacitet, kapacitetsudnyttelse og salg har været tale om en positiv udvikling, medens beskæftigelsen har udvist en negativ udviklingstendens. Hvad angår rentabiliteten falder EF-erhvervsgrenens resultater sammen med, eller overstiger i nogle tilfælde, de interne mål, som visse større EF-producenter havde sat. Det må på dette grundlag konkluderes, at EF-erhvervsgrenen ikke havde økonomiske eller finansielle vanskeligheder.

E. ÅRSAGSSAMMENHÆNG

(31) EF-erhvervsgrenen gjorde gældende, at importen fra Japan har haft negative følger for erhvervsgrenens resultater, dvs. at resultaterne ville have været bedre, hvis EF-producenterne ikke havde været tvunget til at justere deres priser i nedadgående retning for at imødegå konkurrencen fra de japanske eksportører.

(32) Kommissionen undersøgte derfor i overensstemmelse med bestemmelserne i forordning (EF) nr. 384/96, om EF-erhvervsgrenens situation kunne tilskrives omfanget af importen og priserne på de importerede varer, og om de skadelige virkninger heraf havde et sådant omfang, at de kunne betegnes som væsentlige, jf. artikel 3, stk. 6, i forordning (EF) nr. 384/96. I forbindelse med denne undersøgelse sikredes det, at andre faktorers indvirkning på EF-erhvervsgrenens situation ikke blev tilskrevet den pågældende import.

(33) I denne forbindelse fremgår det for det første af den detaljerede analyse af EF-producenternes priser i den betragtede periode, jf. ovenfor, at den pågældende import ikke havde væsentlige følgevirkninger for EF-producenternes priser og dermed ikke for deres finansielle resultater, og heller ikke for nogen af de øvrige faktorer, der er omhandlet i det foregående.

(34) For det andet skal det erindres, at importen fra Japan er faldet både målt i absolutte tal og i markedsandel i løbet af den af undersøgelsen omfattede periode. Det erkendes, at EF-erhvervsgrenens markedsandel også faldt, men nedgangen i markedsandelen for importen fra Japan var større udtrykt procentuelt end nedgangen i EF-erhvervsgrenens andel. Det må derfor anses for rimeligt at fastslå, at EF-erhvervsgrenen i modsætning til, hvad den påstår, ikke måtte afgive markedsandele til de japanske eksportører.

(35) For det tredje kendetegnedes hele den af undersøgelsen omfattede periode ved en betydelig import fra andre lande end Japan, og disse andre landes markedsandel steg fra 51,65 % i 1991 til 63,68 % i 1994.

(36) For det fjerde tegnede de japanske selskaber, som har produktion i Fællesskabet, og som er tilsluttet de eksportører, der er omfattet af denne procedure, sig for en betydelig andel i hele perioden, hvor den faldt fra 12,2 % i 1991 til 10,2 % i 1994.

(37) For det femte gjorde EF-erhvervsgrenen gældende, at den, fordi den var svækket af tidligere dumping, ikke var i stand til i en økonomisk opgangsperiode at tilfredsstille kundernes efterspørgsel, og at den for at kunne investere i ny kapacitet måtte have en betydeligt højere indtjening end den, som registreredes i undersøgelsesperioden. Kommissionen er imidlertid af den opfattelse, at det er normal forretningspraksis at reducere omkostningerne, og så meget desto mere i en periode med økonomisk lavkonjunktur. På den anden side kan det også være normal praksis i en periode med højkonjunktur at øge kapaciteten og finansiere forøgelsen ved normale finansielle ressourcer. Denne kapacitetsrestriktion bør derfor ikke tilskrives den pågældende import.

(38) Endelig skal det med hensyn til tilbagegangen i beskæftigelsen bemærkes, at det af undersøgelsen fremgik, at de fleste EF-producenter i løbet af den betragtede periode havde udfoldet betydelige omstruktureringsbestræbelser for at øge produktiviteten i almindelighed. I overensstemmelse med offentlige udtalelser fra større EF-producenter må denne omstrukturering endvidere anses for at have været nødvendig for at overvinde strukturelle mangler og øge produktiviteten på lang sigt. Sammenlignes udviklingen i kapacitet, kapacitetsudnyttelse og produktion, fremgår det, at dette lykkedes - et forhold, som afspejles i den forbedrede rentabilitet.

Konklusion vedrørende årsagssammenhæng

(39) På grundlag af ovenstående undersøgelsesresultater konkluderes det, at den pågældende import særskilt betragtet ikke har haft væsentlig indvirkning på EF-erhvervsgrenens situation, og de påstande, der er fremført i EF-erhvervsgrenens anmodning om en fornyet undersøgelse, nemlig at gældende foranstaltninger er utilstrækkelige til at afhjælpe de skadelige virkninger, gendrives derfor. Den kendsgerning, at EF-erhvervsgrenen ikke kunne opvise endnu bedre resultater, kan snarere tilskrives import fra andre tredjelande og japansk produktion i Fællesskabet.

F. OMSTÆNDIGHEDER OMHANDLET I ARTIKEL 11, STK. 2, I FORORDNING (EF) Nr. 384/96

(40) Den femårsperiode, der er fastsat i artikel 11, stk. 2, første afsnit, i forordning (EF) nr. 384/96, udløb i september 1995. I henhold til artikel 11, stk. 7, i forordning (EF) nr. 384/96 bør nærværende fornyede undersøgelse derfor også omfatte de omstændigheder, der er omhandlet i artikel 11, stk. 2, i nævnte forordning. Ifølge artikel 11, stk. 2, første afsnit, i forordning (EF) nr. 384/96 udløber endelige antidumpingforanstaltninger fem år efter indførelsen heraf eller fem år efter afslutningen af den seneste fornyede undersøgelse, som omfattede både spørgsmålet om dumping og skade, medmindre det fastslås, at foranstaltningernes bortfald sandsynligvis vil medføre, at der fortsat eller igen vil finde dumping sted med deraf følgende skade. I artikel 11, stk. 2, andet afsnit, fastsættes, at en sådan sandsynlighed f.eks. kan fremgå af beviser for, at når de skadelige virkninger er afhjulpet, skyldes det helt eller delvis, at der foreligger foranstaltninger, eller beviser for, at omstændighederne for eksportørerne eller markedsvilkårene har en sådan karakter, at de giver anledning til at formode, at der vil finde yderligere skadevoldende dumping sted.

(41) Som det fremgår af fastlæggelsen af de faktiske omstændigheder, jf. ovenstående, har de foranstaltninger, der er omfattet af den fornyede undersøgelse, mindsket de skadelige virkninger af den pågældende import, således at de ikke kan betegnes som væsentlige ifølge definitionen i artikel 3, stk. 6, i forordning (EF) nr. 384/96.

(42) EF-erhvervsgrenen har anført, at hvis gældende foranstaltninger bortfalder, er det sandsynligt, at der igen vil blive forvoldt væsentlig skade som følge af den pågældende import. EF-erhvervsgrenen begrunder sine påstande med følgende: For det første, at importen fra Japan er steget målt i absolutte tal efter undersøgelsesperioden, og at dette har trykket priserne yderligere eller hindret prisforhøjelser. På trods af de data, som EF-erhvervsgrenen har fremlagt, kan det ikke på grundlag af de foreliggende faktiske oplysninger konkluderes, at en eventuel stigning i de importerede mængder vil påvirke udviklingstendensen for EF-erhvervsgrenens markedsandele og priser i væsentligt omfang. For det andet, at den pågældende import fortsat vil forvolde skade uanset den forholdsvis beskedne markedsandel, den tegner sig for, og den betydelige markedsandel for de japanske producenter med produktion i Fællesskabet. Det skal i den forbindelse påpeges, at markedsandelen for importen fra Japan er faldende, at der er tale om en stigende import fra andre lande end Japan og endelig, at japanske produktionsfaciliteter i Fællesskabet tegner sig for en betydelig og stabil markedsandel.

(43) I betragtning af udviklingstendensen for de økonomiske faktorer og ovennævnte konklusion, nemlig at følgevirkningerne for EF-erhvervsgrenen af importen fra Japan i den af undersøgelsen omfattede periode ikke var væsentlige, og at EF-erhvervsgrenen har overvundet følgevirkningerne af tidligere dumping, er det Kommissionens opfattelse, at det ikke er sandsynligt, at udløbet af gældende antidumpingforanstaltninger vil skabe en situation, hvor den pågældende import igen vil medføre, at der forvoldes væsentlig skade.

(44) Hvad angår eksportørernes situation fremgår det af de officielle statistikker, at produktionskapaciteten for kuglelejer i Japan har ligget på et uændret niveau i perioden fra 1990 til 1994, hvorefter den steg i forbindelse med stigningen i efterspørgslen på verdensmarkedet, hvilket understøtter ovenstående konklusion.

(45) Hvad angår markedsvilkårene skal det gentages, at EF-erhvervsgrenens situation forbedredes betydeligt i 1994 som følge af den gunstige udvikling på markedet for kuglelejer. Dette førte til en forbedring af rentabiliteten. Denne udvikling fortsatte, og der indtraf en yderligere forbedring efter undersøgelsesperioden, som det fremgår af de større EF-producenters generelle resultater, der er offentliggjort for 1995. Det er ikke sandsynligt, at denne situation vil ændre sig som følge af gældende foranstaltningers bortfald.

G. DUMPING

(46) I betragtning af ovenstående konklusion fandt Kommissionen det ikke påkrævet at undersøge, om den pågældende import kunne betragtes som dumpingimport, og i bekræftende fald, om dumpingmargenen var steget, idet en sådan undersøgelse ikke ville have nogen relevans for ovenstående analyse og følgelig ikke ændre konklusionerne.

H. KONKLUSION

(47) På baggrund af ovenstående resultater af den fornyede undersøgelse af gældende antidumpingforanstaltninger vedrørende importen af kuglelejer med oprindelse i Japan fastslås det, at antidumpingproceduren vedrørende ovennævnte import bør afsluttes i overensstemmelse med artikel 9 i forordning (EF) nr. 384/96, og at de i øjeblikket gældende antidumpingforanstaltninger følgelig bør bortfalde i overensstemmelse med artikel 11, stk. 2, i forordning (EF) nr. 384/96.

(48) Kommissionen underrettede de berørte parter, herunder EF-erhvervsgrenen, om sine undersøgelsesresultater. Efter at være blevet underrettet af Kommissionen om ovenstående faktiske omstændigheder, undersøgelsesresultater og konklusioner, fremsatte EF-erhvervsgrenen yderligere bemærkninger, både skriftlige og mundtlige, om følgevirkningerne for EF-erhvervsgrenen af den pågældende import fra Japan. Kommissionen tog stilling til disse bemærkninger, men konkluderede, at de ikke ville ændre ovenstående konklusioner. Nogle medlemsstater rejste i Det Rådgivende Udvalg indvendinger mod dette standpunkt. Kommissionen forelagde derfor i overensstemmelse med artikel 9, stk. 2, i forordning (EF) nr. 384/96 en rapport for Rådet om resultaterne af konsultationerne sammen med et forslag om, at den fornyede undersøgelse afsluttes og gældende foranstaltninger bortfalder. Eftersom Rådet ikke med kvalificeret flertal har truffet anden afgørelse inden for en frist på en måned, anses proceduren for afsluttet -

TRUFFET FØLGENDE AFGØRELSE:

Artikel 1

Antidumpingproceduren vedrørende importen af kuglelejer med største udvendige diameter på 30 mm, henhørende under KN-kode 8482 10 10, med oprindelse i Japan, afsluttes med det resultat, at gældende antidumpingforanstaltninger vedrørende nævnte import udløber.

Artikel 2

Denne afgørelse anvendes fra dagen efter offentliggørelsen i De Europæiske Fællesskabers Tidende.

Udfærdiget i Bruxelles, den 2. april 1997.

På Kommissionens vegne

Leon BRITTAN

Næstformand

(1) EFT nr. L 56 af 6. 3. 1996, s. 1.

(2) EFT nr. L 317 af 6. 12. 1996, s. 1.

(3) EFT nr. L 193 af 21. 7. 1984, s. 1.

(4) EFT nr. C 159 af 18. 6. 1988, s. 2.

(5) EFT nr. L 256 af 20. 9. 1990, s. 1.

(6) EFT nr. L 349 af 31. 12. 1994, s. 1, afløst af forordning (EF) nr. 384/96.

(7) EFT nr. C 71 af 23. 3. 1995, s. 4.